Survivor-deelnemer sterf tydens verfilmingGerard Babin Foto: bangkokpost.com Verfilming aan die Franse weergawe van die gewilde televisiereeks, Survivor, is gekanselleer nadat ŉ deelnemer op die eerste dag aan ŉ hartaanval op ŉ tropiese eiland van Kambodja gesterf het. TF1, die Franse uitsaaier, het gesê die 2013-seisoen van die reeks, genaamd “Koh Lanta” is gekanselleer nadat Gerald Babin (25) Vrydag tydens verfilming siek geraak het. Hulle het op die eiland Koh Rong, aan Kambodja se suidwestelike kus, verflim. Volgens Adventure Line Productions, wat die reeks vir TF1 verfilm het, het Babin tydens een van die uitdagings vir die deelnemers van krampe gekla en het hy noodbehandeling van die reeks se dokter ontvang. Dit is nog nie duidelik wat die uitdaging was waarmee hulle besig was nie. Babin is met ŉ helikopter na ŉ nabygeleë hospitaal geneem, maar het later gesterf. Volgens die polisie in Kambodja is daar geen verdagte omstandighede nie. “Daar sal geen verdere ondersoek wees nie. Hy het aan ŉ hartaanval gesterf,” het Kol Phally, adjunkhoof van die plaaslike polisie, gesê. Thong Khon, minister van toerisme in Kambodja, het gesê die televisiespan het beplan om sowat vyf maande lank daar te spandeer. “Die deelnemers is reeds huis toe,” het hy Dinsdag aan AFP gesê. “Babin se gesinslede het ook reeds in Kambodja aangekom om sy liggaam te kom haal.” Babin het glo, volgens TF1, net soos die ander deelnemers ŉ mediese ondersoek ondergaan toe hy gekies is om aan die program deel te neem. Die televisiereeks Survivor is al in talle lande aangebied. Deelnemers van regoor die land bly 40 dae lank in ŉ wildernis-omgewing en moet self sorg vir hulle slaapplek en etes. Hulle ding tydens verskillende uitdagings teen mekaar mee vir pryse en geld. Die wenner van elke reeks ontvang $1 miljoen. In 2009 is ŉ 53-jarige deelnemer tydens die Bulgaarse weergawe van die program tydens verfliming in die Filippyne dood aan ŉ hartaanval. ŉ 32-jarige deelnemer aan die Pakistani-weergawe het in dieselfde jaar in Thailand verdrink.